Švejna, Ivan, poslanec NR SR (2014-09-23):
Ďakujem. Vážená predsedajúca, vážení kolegovia, kolegyne, pôvodne som ani nechcel vystúpiť k tejto tak závažnej téme, ale tým, že som aj nový, čerstvý člen výboru pre ekonomické, pre európske záležitosti, tak mi jednoducho nedalo, keď som počúval túto rozpravu, tú diskusiu, akým spôsobom sa táto diskusia vedie. Zo solidarity k všetkým tým, ktorí trpia týmto de facto vojnovým konfliktom, som chcel tento môj príspevok predniesť po rusky, ale keďže, keďže na rozdiel od pána predsedu výboru pre európske záležitosti, ktorý teda sám povedal, že nevie po rusky, tak ja viem a musím skonštatovať, že ja som bol veľakrát v bývalých republikách v Sovietskom zväze včetne Ukrajiny a všetkých iných, dokonca aj na Kryme som bol, mimochodom, a som tiež členom priateľstva s Ruskou federáciou v tomto parlamente a osobne sa poznám aj s viacerými aj aktívnymi ruskými politikmi, napríklad s pánom Javlinským, ktorého som aj ja teda pozval približne pred desiatimi rokmi na Slovensko a sme boli aj u vtedajšieho prezidenta Schustera. Takže pozorne sledujem túto de facto vojnu, som povedal, ona síce neni vyhlásená, ale je to v skutočnosti vojna. Aj sledujem rôzne sociálne siete a, samozrejme, aj, aj rôzne agentúry, takže dovolím si povedať, že trošku ma mrzí, že ľudia vystupujú tu ako experti na ukrajinsko-ruské vzťahy a jednoducho niekedy nepoznajú dokonca tých čelných predstaviteľov toho konfliktu, pretože to si myslím, že to je poriadne faux pas, keď sa k tomu vyjadrujem a nepoznám, kto je Strelkov. Ale budiž. Tak ako som spomínal, zásadnú vec chcem povedať, že v prvom rade občania Ruska, to nie je ruská vláda, tak ako jednoducho občania Slovenska, to nie je súčasná vláda, a určite, určite tak ako občania Severnej Kórey, ktorým fandím vyslovene, tiež neznamená, že to je vláda Severnej Kórey. Ja som len chcel poukázať na to, že buďme veľmi opatrní v tom, kto komu chce nasadiť tú psiu hlavu, a tak ako som povedal, namiesto rusofóba s kľudom mi môžete povedať, že som rusofil. Treba si ešte jednu vec uvedomiť, ktorá nebola ešte viackrát vypovedaná, že Ukrajinci aj Rusi teda mali spoločnú históriu a mnohí z nich boli dokonca v jednej armáde a dokonca sa aj poznajú a teraz bojujú medzi sebou, takže, samozrejme, samozrejme, je to tragédia, ľudská tragédia, ale na všetkých stranách, to znamená aj na ruskej, aj na ukrajinskej. A ja si dovolím ešte povedať, že, zásadnú vec, že vôbec nie je pravda, že by ruskí občania v tomto konflikte boli jednotní v tom slova zmysle, že schvaľujú vojnu s Ukrajinou, a opak je pravdou, len jednoducho sa to toľko do tých médií nezdá, ale keby ste si pozreli tie sociálne siete, zdôrazňujem, ruské, zdôrazňujem, ruské, aby to bolo jasné, tak sú tam proste matky, manželky, ktoré nevedia o osude svojich synov, manželov, ktorí sú v tejto vojne, a zdôrazňujem, nedobrovoľne vo vojne, nedobrovoľne a nevedia o nich. Takže, samozrejme, aj oni trpia týmto konfliktom a nebudem hovoriť o státisícoch ruských utečencoch, ktorí proste odchádzajú z týchto konfliktných, konfliktných oblastí a zachraňujú si vlastné životy, keď už nie majetky, tak aspoň vlastné životy. Čo sa mi chce ešte povedať, jednu vec, že, samozrejme, táto eskalácia bola postupná tohto konfliktu, a ono to gradovalo ako v nejakej hre pri pokri a skutočne, keď Rusi sa rozhodli obsadiť Krym, tak jednoducho vtedy už bolo definitívne alebo kvázi definitívne mlieko rozliate už z jednoduchého jediného dôvodu, lebo už v tomto konflikte pri akejkoľvek, akýchkoľvek demokratických voľbách matematika nepustí. Jednoducho, keď máte priame voľby prezidenta a prezidentský systém a ešte dvojkolové, tak jednoducho tí, ktorí, keďže dva milióny obyvateľov Krymu už nebude môcť alebo nebude chcieť hlasovať pre, obrazne poviem, prezidenta, ktorý by bol niečo ako Janukovyč, teda nemyslím v zlom, myslím v tom dobrom, to znamená taký ústretový k Ruskej federácii, jednoducho už to nie je možné. Už matematika nepustí, státisíce voličov ruskej národnosti už sú v Rusku, takže jednoducho, žiaľbohu, a to hovorím žiaľbohu, jednoducho už to, čo bolo pred konfliktom, už jednoducho nemôže sa vrátiť do tých istých koľají. Takže teraz čelíme proste výzve a čelíme tomu, že čo vlastne bude ďalej. Samozrejme, málokto vie povedať, že čo bude ďalej, pretože každý vojenský stratég aj veľmi dobre vie, že nikdy operácia nie je presne podľa plánu, takže jednoducho akýkoľvek plán jednoducho sa môže kedykoľvek proste vymknúť z rúk. A ja, samozrejme, zdieľam všetky tie obavy, ktoré sa boja rozšírenia, boja sa dôsledkov, ktoré nevieme ani pomenovať, a teraz nechcem riešiť sankcie a podobné veci, ale jednoducho tie dôsledky a, žiaľbohu, aj tie kontrareakcie môžu mať fatálny, teda osudový, osudový vplyv aj postupne, samozrejme, nielen na Európsku úniu, ale aj na Slovensko, predsa hádam sme susedia s Ukrajinou, takže jednoducho určite nejaký vplyv to bude mať. No, ja nechcem byť, nechcem sa opakovať, nechcem hovoriť dlho, takže ja by som len ako na záver povedal, že už sme sa dávno rozhodli, že sme členmi NATO a hlavne, že sme v Európskej únii, a určite, sám som kritik Európskej únie veľakrát, že nie je všetko pravé orechové, a teraz nehovorím len, čo sa týka ekonomickej oblasti, ale týka sa aj zahraničnej politiky, ale vybrali sme si Európsku úniu v referende všetkými vtedajšími relevantnými stranami a sme členmi tejto rodiny. A prosím vás, páni kolegovia, sme na verejnej pôde, všetci nás pozorne počúvajú. Počúvajú nás veľvyslanci Ruska, Ukrajiny, ale aj naši spojenci v Európskej únii a veľmi pozorne počúvajú, a prosím vás, vyjadrujte sa aj tak, že to sú naši spojenci. EÚ, to sú naši spojenci, to je naša rodina. My sme si to dobrovoľne vybrali, máme to potvrdené v referende. Samozrejme, máme právo kritizovať, ale stále treba veľmi dávať pozor na slovník a je skutočné, až by som povedal že pitoreskné, také cudzie slovo, aj keď nerád používam, ale smiešne, keď predseda výboru pre európske záležitosti, exkluzívneho výboru, jednoducho takým spôsobom kritizuje našich spojencov v Európskej únii. Boli sme teda svedkami, ratifikujeme, samozrejme, ja budem hlasovať za, teda protokoly, zmluvy s troma krajinami. A pre tieto krajiny, hlavne teda keď hovoríme o Ukrajine, je to, a pre všetky to je významná udalosť, samozrejme, ešte či budú členmi, kedy budú a tak ďalej, EÚ, čo sa vlastne stane, to sa teraz nedá povedať, ale určite je to pre nich historický okamih a ja im teda prajem všetko dobré, týmto krajinám, a, samozrejme, budem hlasovať za. Ďakujem.